**Facilitarea mobilității și a legăturilor dintre părțile interesate în domeniile inovării este importantă pentru o dezvoltare sustenabilă pe termen lung a Republicii Moldova, potrivit noului studiu al UNECE.**

Republica Moldova, ca și celelalte cinci țări din Europa de Est și Caucazul de Sud (EECS) - Armenia, Azerbaidjan, Belarus, Georgia și Ucraina - a crescut rapid în urma unei tranziții dificile de la o economie centralizată planificată la o economie de piață în ultimele decenii. Acest impuls, totuși, este încetinit în întreaga subregiune, pe măsură ce factorii de creștere sunt în declin, țările trebuie să susțină și să intensifice reforma guvernării și a pieței. Dependența excesivă de remitențe, o gamă restrânsă de exporturi de mărfuri și datoria publică și privată care a crescut brusc în urma efectelor economice și sociale ale pandemiei COVID-19, mențin regiunea în continuare expusă șocurilor externe. Potrivit unei estimări recente a Fondului Monetar Internațional, pandemia poate declanșa o scădere a produsului intern brut (PIB) cu până la 4,5% în Republica Moldova în 2020.

Noul Studiu pentru politicile de inovare al Comisiei Economice a Organizaţiei Națiunilor Unite pentru Europa (UNECE) analizează și compară guvernanța și realizările în sistemul de inovare în subregiune. Completând indicii cantitativi, Studiul compară ecosistemele de inovare din șase țări cu caracteristici economice, structurale, tradiționale și instituționale similare, care se confruntă cu provocări și oportunități economice asemănătoare. Acest proiect reprezintă o parte esențială din sprijinul UNECE pentru cooperarea comercială și economică între statele membre.

Instabilitatea macroeconomică datorată dependenței de fluxurile de remitențe instabile pentru creștere, productivității scăzute în sectorul privat, inclusiv în rândul întreprinderilor mici și mijlocii (IMM-uri), agravată de un deficit bugetar în creștere și de dezindustrializare, subminează perspectivele pe termen lung pentru economia Moldovei.

Valorificarea sistematică a ideilor inovatoare sau a inovației, va fi vitală pentru crearea unei temelii solide și bine integrate pentru o dezvoltare sustenabilă pe termen lung a Republicii Moldova. Accesul dechis pe piața Uniunii Europene și a CSI, a impulsionat obținerea beneficiilor din integrarea economică, în câteva sectoare competitive, inclusiv oferta de automotive. După cum arată Studiul, potențialul inovațional îl reprezintă capitalul uman al țării. Republica Moldova deține excelență în cercetare în domeniile fizicii, chimiei, nanotehnologiilor, extinzând cooperarea științifică la nivel internațional. De asemenea, menține strânse legături cu țări cu tradiții în domeniile cercetării și tehnologiilor, și cooperează cu țările din Comunitatea Statelor Independente în cadrul mai multor proiecte comune de cercetare, de exemplu, în cadrul Institutului Comun pentru Cercetare Nucleară din Dubna.

Recunoscând acest potențial de inovare, Republica Moldova a făcut câțiva pași importanți pentru reformarea guvernanței sistemului de inovare în ultimii ani. Printre aceștia se numără:

- asumarea angajamentului ferm al Guvernului pentru reformarea sistemului de cercetare și inovare. Programul național în domeniile cercetării și inovării pentru anii 2020-2023 adoptat recent, a unificat politicile sectoriale fragmentare anterioare, și conține, de asemenea, un plan de acțiuni care definește subsecvent pașii necesari pentru atingerea obiectivelor politicilor de inovare. Programul se aliniază și cu obiectivele altor documente de politici strategice în domeniile educației, sectorului întreprinderilor mici și mijlocii și dezvoltării industriale.

- implementarea diferitor mecanisme pentru promovarea transferului de cunoștințe și a inovării. Organizația pentru Dezvoltarea Întreprinderilor Mici și Mijlocii (ODIMM) susține businessul prin programe și servicii menite să stimuleze antreprenoriatul și competitivitatea. Gama largă de concursuri pentru planuri de afaceri și start-upuri stimulează dezvoltarea start-up-urilor și a antreprenoriatului inovațional. Facilitățile fiscale aplicate în sectorul tehnologiei informației creează un mediu de afaceri favorabil și stimulează cererea de noi tehnologii și dezvoltarea domeniului.

- prezența cadrul normativ cu privire la dialogul public-privat și consultările inter-ministeriale privind proiectele documentelor de politici. Prin intermediul strategiilor de advocacy și lobby, asociațiile de afaceri, de asemenea, participă la elaborarea politicilor

Stimularea și promovarea inovațiilor implică, de asemena, abordarea unor constrângeri sistemice de ordin economic. Pentru a transforma capitalul uman într-o economie bazată pe cunoaștere, țara trebuie să ia măsuri în privința cererii reduse pentru inovare și să crească finanțarea pentru activitățile de cercetare și dezvoltare. Discrepanța dintre educație și abilitățile cerute de piața forței de muncă, precum și implicarea redusă a sectorului privat în activitățile de cercetare obstrucționează eforturile de comercializare a rezultatelor inovatoare.

Studiul subregional al politicilor de inovare indică trei domenii importante care necesită a fi abordate:

- **lacunele în cadrul normativ și instituțional aferent domeniilor cercetării și inovării.** Lipsesc reglementări legale cu privire la investițiile străine directe, investițiile cu capital de risc și spin-offurile, strategiile regionale de inovare.

- **Mecanismele de stimulare a legăturilor dintre business și cercetare sunt slab dezvoltate.** Sinergiile insuficiente dintre mediul de afaceri și cercetare împiedică comercializarea rezultatelor cercetării, iar colaborarea între sectorul privat și mediul academic nu este suficient susținută prin proiecte comune și parteneriate durabile. Insuficiența acestor sinergii este agravată și de procesul de emigrare, care duce la scăderea numărului de cercetători, reducând în consecință, rezerva de talente în domeniul antreprenoriatului din țară.

- **carențele în procesul de monitorizare și evaluare a politicilor, care nu au un rol semnificativ și sistematic în procesul de elaborare a politicilor.** Lipsa aplicării sistematice a mecanismelor de monitorizare împiedică calitatea și eficacitatea acestora. Rarele practici de monitorizare și evaluare care se aplică în prezent la nivel de Guvern sunt concentrate mai degrabă pe indicatorii de ieșire, decât pe rezultate și impact.

În acest sens, recomandările date de Studiul subregional al politicilor de inovare pentru Republica Moldova includ:

* **Completarea lacunelor legislative prin consolidarea reglementărilor legale și normative privind inovarea.** Adoptarea reglementărilor privind investițiile străine, investițiile cu capital de risc și spin-off-urile, în scopul susținerii antreprenoriatului inovational/ inovațiilor în sectorul de business. Integrarea domeniilor cercetării și inovării în politicile regionale și asigurarea autorităților publice locale cu competențele necesare administrării cu succes a inițiativelor de politici în domeniile cercetării și inovării.
* **Consolidarea colaborării dintre mediul academic și sectorul privat.** Dezvoltarea mixului de politici care să susțină legăturile dintre industrie și cercetare, să includă măsuri de politici pentru stimularea mobilității dintre industrie și știință, cum ar fi concedii sabatice pentru profesori sau programe comune de formare profesională. Stimularea admiterilor la învățământul superior în domeniile Științe, Tehnologie, Inginerie și Matematică (STEM) și disciplinele conexe și extinderea instrumentelor de finanțare a carierei, cum ar fi burse de excelență și mobilitate sau burse profesionale.
* **Adoptarea unui sistem de monitorizare și evaluare a politicilor, instituit în cadrul autorităților guvernamentale responsabile de politicile de inovare.** Eficientizarea și implementarea unor mecanisme de evaluare sistematică a impactului, pentru a îmbunătăți calitatea actelor normative și a documentelor de politici. Asigurarea garanției că orice inițiativă sau program amplu de politici publice va fi însoțit de o evaluare științifică sau evaluare ex-ante ca analiză de impact.

La moment UNECE desfășoară proiectul ***”Perspectivele de dezvoltare subregională a politicilor de inovare”*** în Republica Moldova, care va completa concluziile și recomandările din Studiul subregional al politicilor de inovare și va contribui la consolidarea capacităților de dezvoltare a activităților de inovare în țară.